Predkladacia správa

Slovenská republika uzavrela dvojstranné preferenčné dohody o voľnom obchode (DVO) s vládou Štátu Izrael, s Tureckou republikou, s Estónskou republikou, s Lotyšskou republikou a s Litovskou republikou, s cieľom podpory rozvoja vzájomných obchodných a ekonomických vzťahov, poskytnutia spravodlivých podmienok konkurencie pre obchod medzi zmluvnými stranami, vytvorenia v priebehu prechodného obdobia zón voľného obchodu a postupným odstraňovaním bariér obchodu a jeho liberalizáciou prispieť k harmonickému rozvoju a rozmachu svetového obchodu.

V súlade s článkom 35 (vývojová klauzula) DVO medzi Slovenskou republikou a Estónskou republikou a nadväzne na závery 1. zasadnutia Spoločného výboru  DVO, konaného v apríli 2000 v Talline, sa v období máj 2000 – február 2001 uskutočnili konzultácie o ďalšej liberalizácii agrárneho obchodu medzi Slovenskou republikou a Estónskou republikou. Na spomínanom zasadnutí Spoločného výboru, v súlade s príslušnými ustanoveniami DVO, estónska strana upozornila na úpravy vo svojom colnom režime pri dovoze agrárnych komodít, ktoré spočívali vo zvýšení zmluvných colných sadzieb (MFN) vstupom Estónskej republiky do WTO. 

V čase uzatvárania DVO estónska strana totiž aplikovala 0% clo na dovoz všetkých agropotravinárskych výrobkov. V rámci pôvodných rokovaní o koncesiách slovenská strana poskytla estónskej strane koncesie na dovoz väčšiny agrárnych komodít pri 0% cle bez obmedzenia kvótou. Na druhej strane sa estónska strana zaviazala, že po vstupe do WTO nebude voči SR u komodít, pri ktorých jej SR poskytla koncesie, zvyšovať clo na úroveň zmluvných sadzieb. U ostatných komodít má estónska strana právo zaviesť voči SR clo (toto je po vstupe Estónska do WTO na úrovni 20-35%).

Počas rokovania Spoločného výboru v apríli minulého roka, oznámila  estónska strana zámer zaviesť clá voči SR u vybraných komodít. Tento zámer sa  však vzťahoval tiež na komodity, ktoré sú predmetom nášho exportu do tohto teritória. Na druhej strane navrhla, že v prípade poskytnutia ďalších koncesií na dovoz z Estónska do SR, nebude tento zámer realizovať. Slovenská strana preto súhlasila s rokovaniami o ďalšej liberalizácii obchodu, s cieľom udržať naše exportné postavenie na estónskom trhu. 

Na základe záverov uvedeného zasadnutia Spoločného výboru, sa uskutočnilo  trojstranné expertné rokovanie medzi SR, ČR i ER dňa 20.11.2000 v Prahe a prijatie konečného rozhodnutia je obsahovo i časovo zosúlaďované s českou stranou na základe našich záväzkov vyplývajúcich zo Zmluvy o vytvorení colnej únie. 

Pri hodnotení nových koncesií je potrebné uviesť, že pri ich negociáciách sa vychádzalo i z nových podmienok rokovaní SR – EÚ, osobitne z aplikácie 0% cla pri dovoze aj vývoze vybraných komodít medzi SR a EÚ. Koncesie sú estónskej strane udelené pri nulovom cle /okrem dvoch položiek/ a všetky sú limitované kvótou. Udelením týchto koncesií si Slovenská republika zabezpečila naďalej úplne liberalizovaný prístup na estónsky trh.

V rámci DVO medzi SR a Lotyšskou republikou sa začali prvé rokovania o ďalšej liberalizácii vzájomného poľnohospodárskeho obchodu počas 1. zasadnutia Spoločného výboru DVO v máji 1999 v Bratislave. Následne rokovania pokračovali vo februári 2000 v Prahe, v apríli 2000 v Rige a vyústili v septembri 2000 počas konania 2. zasadnutia Spoločného výboru v Rige do prijatia návrhu rozhodnutia Spoločného výboru DVO medzi Slovenskou republikou a Lotyšskou republikou o zmene Protokolu 2 k DVO. Zmluvné strany sa dohodli, že zmena Protokolu 2 k DVO bude prijatá formou Doplnkového protokolu č.1 k Protokolu 2.

Doplnkový protokol obsahuje konečnú podobu vzájomne si poskytnutých koncesií na vybraný okruh poľnohospodárskych a potravinárskych položiek – komodít, ktoré prehĺbia našu vzájomnú obchodnú výmenu a prispejú tak k ďalšej liberalizácii vzájomného obchodu a uľahčia našim podnikateľským subjektom vstup na lotyšský trh. 

Dohodnuté koncesie sú poskytnuté recipročne pri 0 – 10%-nom cle, a to v rámci stanovených kvót. 

Uzatvorenie tohto protokolu ako aj zmena Protokolu 1 k DVO medzi SR a ER nebude mať záporný vplyv na štátny rozpočet, pretože dovoz komodít, na ktoré boli koncesie poskytnuté sa doteraz nerealizoval, resp. dovoz tvorili výrobky /konkrétne rybie konzervy/, ktoré sa dovážajú zo všetkých krajín pri 0% cle.

Materiál sa predkladá na rokovanie vlády Slovenskej republiky bez rozporov.